CELEX: 
Language: mt
Date: 2017-03-15 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fi ħġieġ abjad użat għal applikazzjonijiet ottiċi

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.
            
            
               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku. Id-Direttiva RoHS 2 daħlet fis-seħħ fil-21 ta’ Lulju 2011.
            
            
               Is-sustanzi ristretti huma elenkati fl-Anness II tad-Direttiva RoHS 2; filwaqt li r-restrizzjoni fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati qed tiġi infurzata sal-lum, ir-restrizzjoni fuq id-di-(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) għandha tiġi applikata mit-22 ta’ Lulju 2019. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi mogħtija fl-Artikolu 4(1) tad-Direttiva RoHS 2.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u t-tħassir tal-eżenzjonijiet) tal-Annessi III u IV. Għall-eżenzjonijiet li jridu jiġu inklużi fl-Annessi III u IV, skont l-Artikolu 5(1)(a), irid jiġi stipulat li l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 u li tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jkunux jeħtieġu l-materjali jew is-sustanzi elenkati fl-Anness II ma tkunx prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji tagħhom għall-ambjent, għas-saħħa u għas-sikurezza tal-konsumatur.
            
            
               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali f’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Bħala konsegwenza tad-dispożizzjonijiet mogħtija fl-Artikolu 5(3) u fl-Anness V li jippermettu lill-partijiet ikkonċernati japplikaw għal eżenzjoni mir-restrizzjonijiet fuq is-sustanzi, minn meta ġiet ippubblikata d-Direttiva RoHS 2 il-Kummissjoni rċeviet bosta
                  2
                talbiet kemm għall-għoti ta’ eżenzjonijiet ġodda kif ukoll għat-tiġdid ta’ eżenzjonijiet eżistenti.
            
            
               Fil-11 ta’ Novembru 2014 il-Kummissjoni rċeviet applikazzjoni għat-tiġdid tal-eżenzjoni 13(a) tal-Anness III fir-rigward tal-użu taċ-ċomb fi ħġieġ abjad użat għal applikazzjonijiet ottiċi.
            
            
               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa
                  3
                ta’ tmien ġimgħat mal-partijiet ikkonċernati
                  4
                dwar l-applikazzjoni. Waqt il-konsultazzjoni mal-partijiet ikkonċernati ma waslu l-ebda kontribuzzjonijiet.
            
            
               Ir-rapport finali li jinkludi l-valutazzjoni tal-applikazzjoni ġie ppubblikat
                  5
               ; u l-partijiet ikkonċernati ġew notifikati b’dan. Il-paġna tal-proġett hija aċċessibbli permezz tal-paġna web tal-Europa
                  6
               .
            
            
               Sussegwentement, il-Kummissjoni kkonsultat il-grupp ta’ esperti tal-Istati Membri għall-atti delegati skont id-Direttiva RoHS 2. Proposta ta’ emenda għall-Anness III tad-Direttiva RoHS intbagħtet fis-17 ta’ Marzu 2016 bl-informazzjoni ġenerali kollha meħtieġa, u l-esperti ġew mistiedna jikkummentaw dwar il-proposta fil-laqgħa tad-19 ta’ April 2016. Il-grupp ta’ esperti appoġġja b’mod unanimu l-proposta biex jiġi eżentat iċ-ċomb fi ħġieġ abjad użat għal applikazzjonijiet ottiċi għal ħames snin mid-data ta’ skadenza oriġinali tal-eżenzjoni 13(a). Skont il-Linji Gwida għal Regolamentazzjoni Aħjar, l-abbozz tal-Att Delegat ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku jista’ jippreżenta r-reazzjonijiet tiegħu. Waslu tliet kummenti. Kollha kemm huma esprimew appoġġ għall-adozzjoni tal-abbozz tal-Att Delegat. Il-passi kollha meħtieġa skont l-Artikolu 5(3) sa (7) twettqu. Il-Kunsill u l-Parlament ġew notifikati bl-attivitajiet rilevanti.
            
            
               Ir-rapport finali enfasizza b’mod partikolari l-informazzjoni teknika li ġejja (ara r-rapport fin-nota ta’ qiegħ il-paġna5):
            
            
               Il-ħġieġ b’bażi ta’ ċomb jintuża peress li għandu kombinazzjonijiet uniċi ta’ proprjetajiet u karatteristiċi, bħall-prestazzjoni tat-trażmissjoni tad-dawl, id-dispersjoni ottika, il-konduttività termali, il-birefrazzjoni u oħrajn.
            
            
               Il-ħġieġ ottiku mingħajr ċomb ta’ disinni alternattivi jeżisti fil-forma ta’ ħġieġ mingħajr ċomb, lentijiet tal-plastik u tagħmir b’disinn alternattiv. Madankollu, dawk l-alternattivi ma jistgħux jipprevedu bosta karatteristiċi u l-kombinazzjonijiet tagħhom meta mqabbel mal-ħġieġ b’bażi ta’ ċomb.
            
            
               F’każijiet fejn is-sejba ta’ sostituti kienet relattivament sempliċi, dan diġà seħħ u qed jintużaw is-sostituti. L-alternattivi għall-applikazzjonijiet li fadal għadhom mhumiex disponibbli. Għalhekk is-sostituzzjoni għall-medda sħiħa tal-applikazzjonijiet mhijiex possibbli b’mod ġenerali.
            
            
               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat bit-talba għal eżenzjoni fir-rigward tal-entrata 13(a) fl-Anness III meta fformulata bħala “Iċ-ċomb fi ħġieġ abjad użat għal applikazzjonijiet ottiċi”, u t-tiġdid għalhekk huwa ġġustifikat. Peress li għall-applikazzjonijiet ikkonċernati ma hemmx alternattivi affidabbli biżżejjed disponibbli llum jew li huma mistennija jitqiegħdu fis-suq fil-ġejjieni qarib, u filwaqt li jitqies ir-ritmu tipiku tal-innovazzjoni f’dan is-settur, il-perjodu ta’ validità ta’ ħames snin tal-eżenzjoni mhux mistenni li jkollu impatti negattivi fuq l-innovazzjoni. Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa’ tgħodd skont il-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), f’konformità mal-Artikolu 5 tad-Direttiva 2011/65/UE.
            
            
               3.ELEMENTI LEGALI TAL-ATT DELEGAT
            
         
         
            
               L-att propost jagħti eżenzjoni mir-restrizzjonijiet fuq is-sustanzi tad-Direttiva 2011/65/UE għall-użu taċ-ċomb f’applikazzjonijiet speċifiċi.
            
            
               L-istrument propost huwa direttiva delegata, kif stipulat fid-Direttiva 2011/65/UE, u b’mod partikolari fl-Artikolu 5(1)(a) tagħha.
            
            
               L-għan tal-att propost huwa li jiġu żgurati ċ-ċertezza legali u kundizzjonijiet sostenibbli fis-suq għall-manifatturi tat-tagħmir elettriku u elettroniku, billi l-att jippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u f’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               F’konformità mal-prinċipju tal-proporzjonalità, il-miżura ma tmurx lil hinn minn dak li hu meħtieġ sabiex jintlaħaq l-għan tagħha.
            
            
               Il-proposta ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 15.3.2017
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fi ħġieġ abjad użat għal applikazzjonijiet ottiċi
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  7
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)Id-Direttiva 2011/65/UE tipprojbixxi l-użu taċ-ċomb fit-tagħmir elettriku u elettroniku mqiegħed fis-suq.
            
            
               (2)Il-ħġieġ b’bażi ta’ ċomb jintuża peress li għandu kombinazzjonijiet uniċi ta’ proprjetajiet u karatteristiċi, bħall-prestazzjoni tat-trażmissjoni tad-dawl, id-dispersjoni ottika, il-konduttività termali, il-birefrazzjoni u oħrajn.
            
            
               (3)Il-ħġieġ ottiku mingħajr ċomb ta’ disinni alternattivi jeżisti fil-forma ta’ ħġieġ mingħajr ċomb, lentijiet tal-plastik u tagħmir b’disinn alternattiv. Madankollu, dawk l-alternattivi ma jistgħux jipprevedu bosta karatteristiċi u l-kombinazzjonijiet tagħhom meta mqabbel mal-ħġieġ b’bażi ta’ ċomb.
            
            
               (4)F’każijiet fejn is-sejba ta’ sostituti kienet relattivament sempliċi, dan diġà seħħ u qed jintużaw is-sostituti. L-alternattivi għall-applikazzjonijiet li fadal għadhom mhumiex disponibbli. Għalhekk is-sostituzzjoni għall-medda sħiħa tal-applikazzjonijiet mhijiex possibbli b’mod ġenerali. Iċ-ċomb fi ħġieġ abjad użat għal applikazzjonijiet ottiċi jenħtieġ għalhekk li jiġi eżentat sal-21 ta’ Lulju 2021 għall-kategoriji 1 sa 7 u għall-kategorija 10. Minħabba ċ-ċikli ta’ innovazzjoni ta’ dawn it-tipi ta’ applikazzjonijiet ottiċi, id-durata ta’ din l-eżenzjoni mhux mistennija jkollha impatti negattivi fuq l-innovazzjoni.
            
            
               (5)Id-Direttiva 2011/65/UE jenħtieġ għalhekk li tiġi emendata skont dan,
            
            
               ADOTTAT DIN ID-DIRETTIVA:
            
         
         
            
               Artikolu 1
            
            
               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [Data - 12-il xahar wara d-data tad-dħul fis-seħħ ta' din id-Direttiva], il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Dawn għandhom jikkomunikaw it-test ta’ dawk id-dispożizzjonijiet lill-Kummissjoni minnufih.
            
            
               Dawn għandhom japplikaw dawk id-dispożizzjonijiet minn [Data - 12-il xahar wara d-data tad-dħul fis-seħħ ta' din id-Direttiva].
            
            
               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati minn din ir-referenza meta jiġu ppubblikati b’mod uffiċjali. L-Istati Membri għandhom jiddeċiedu kif għandha ssir din ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmula fi Brussell, 15.3.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 174, 1.7.2011, p. 88.
               
               
                  
                     (2)
                  Il-lista hija disponibbli fuq: 
                  http://ec.europa.eu/environment/waste/rohs_eee/adaptation_en.htm.
               
               
                  
                     (3)
                  Il-lista tal-partijiet ikkonċernati kkonsultati tiġi aġġornata u miżmuma b’mod regolari; din tinkludi organizzazzjonijiet tal-industrija, manifatturi u fornituri, riċiklaturi, assoċjazzjonijiet tal-konsumaturi, NGOs, akkademiċi, rappreżentanti tal-Istati Membri u partijiet oħrajn.
               
               
                  
                     (4)
                  
                  Perjodu ta’ konsultazzjoni
                  : mill-24 ta’ April 2015 sad-19 ta’ Ġunju 2015.
               
               
                  
                     (5)
                  
                  
                        
                     Rapport ta’ evalwazzjoni.
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm.
               
               
                  
                     (7)
                  ĠU L , , p. . 
               
            
      
    ---documentbreak--- 
      
         
         
            
               ANNESS
            
            
               tad-
            
            
               DIRETTIVA DELEGATA TAL-KUMMISSJONI (UE)
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fi ħġieġ abjad użat għal applikazzjonijiet ottiċi
            
            
               Fl-Anness III, il-punt 13(a) huwa sostitwit b’dan li ġej:
            
            
               “
            
            
                     
                        13(a)
                     
                  
                  
                     
                        Iċ-ċomb fi ħġieġ abjad użat għal applikazzjonijiet ottiċi
                     
                     
                  
                  
                     
                        Tapplika għall-kategoriji kollha; tiskadi:
                     
                     
                        fil-21 ta’ Lulju 2023 għall-apparat mediku dijanjostiku in vitro tal-kategorija 8;
                     
                     
                        fil-21 ta’ Lulju 2024 għall-istrumenti ta’ monitoraġġ u kontroll industrijali tal-kategorija 9 u għall-kategorija 11;
                     
                     
                        fil-21 ta’ Lulju 2021 għall-kategoriji u s-subkategoriji l-oħrajn kollha
                     
                  
               
               ”